钦定古今图书集成/明伦汇编/官常典/第657卷 > 《别卢主簿序》唐·王勃
## 钦定古今图书集成/明伦汇编/官常典/第657卷 > 《别卢主簿序》唐·王勃

林虑主簿，清灵士也。达于艺，明乎道，诠柱下之理，驳
河上之义，撮其纲统，成其卷轴，吾侪服其精博，时议
称其典要，可谓贤人师古，老氏不死矣。夫灵芝既秀，
兰蕙同薰，仙凤于飞，鹓鸾舞翼。何则？物类之相感也。
况乎同得此义，目击道存，此仆所以望风投款，披襟
请益，展转于寤寐，殷勤于左右。《诗》不云乎：“中心臧之，
何日忘之。”然变动之不居，乃聚散之恒理。琴樽暂离，
山川有别。惟高明之捧檄，属吾人之解带。王事靡盬，
良时易失。盍陈雅志，各叙幽怀。人赋一言，同疏四韵
云尔。